ÜEKN Pöördumine
ÜEKN Pöördumine
Okupatsiooni kahjutasu nõudmine
Ülemaailmne Eesti Kesknõukogu (ÜEKN) toetab Balti riikide ühisalgatust nõuda Vene Föderatsioonilt okupatsioonikahjude korvamist.
ÜEKN leiab, et nõudmine on õigustatud. Vene Föderatsioon on ennast pidanud Balti riike okupeerinud Nõukogude Liidu juriidiliseks järeltulijaks. Samuti võimaldab Balti riikide õigusliku järjepidevuse katkestamatus sellist nõuet esitada.
Tajume, et sellise kahjunõudega kaasneb tõsiseid poliitilisi takistusi, eelkõige Vene Föderatsiooni kategooriline eitamine, et okupatsioon toimus koos tagajärgedega. Nõukogude Liidu propaganda juhtis viiskümmend aastat nii avalikkuse kui ajaloolaste tähelepanu kõrvale tegelikkusest. Nõukogude Liit ei okupeerinud Balti riike 1940. a. mitte sõjategevuse tulemusena, vaid jõuga ähvardades.
Balti riikide kahjutasu nõudmine aitab rahvusvaheliselt taas kummutada müüte sotsialistlikust riigipöördest ja Nõukogude Liiduga ühinemise vabatahtlikkusest. Vene propagandal, mis on viimastel aastatel intensiivsemaks muutunud, on eesmärgiks muuta olematuks eestlaste rahvuslikku mälu. Eestlaste võimalik ükskõikne ja tüdinud suhtumine olnusse annab propagandistidele lisajulgustust levitada ajaloovõltsinguid.
ÜEKN, esindades võõrsil elavate eestlaste kaheteistkümne asukohamaa keskorganisatsioone, on veendunud, et kui teadvustada kõikjal Nõukogude Liidu totalitaarse okupatsioonirežiimi põhjustatud kaotusi, aitab see nõrgestada Venemaa infosõja mõju.
ÜEKN on alati valmis aitama selgitustööga välismaal, võideldes ükskõiksuse ja unustusega. Veel kord, toetame seda initsiatiivi.
Ülemaailmne Eesti Kesknõukogu. Asukohamaade keskorganisatsioonid: Inglismaa Eestlaste Ühing, Austraalia Eesti Seltside Liit, Eesti Ühiskond Saksa Liitvabariigis, Eestlaste Kesknõukogu Kanadas, Eesti Rahvuskomitee Ühendriikides, Rootsi Eestlaste Liit, Läti Eesti Selts, Leedu Eesti Selts, Ukraina Eesti Selts, Tšehhi Eesti Klubi, Soome Eestlaste Ühing.
Laas Leivat, esimees